《田家叹》
宋代·赵蕃

春欲耕时天不雨，小雪不能濡旱土。
辛勤仅得遍鉏耰，浸种可怜沟脉缕。
忽然一雨催插秧，东阡西陌青相望。
谓兹劳逸足报补，岂知亢旱愁秋阳。
高田已分卤莽取，下田庶几十八九。
奈何雨势反作淫，令我痛心仍疾首。
我曹饥馁无足悲，不死会值丰登时。
所嗟官吏不相察，借租日日来符移。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。